DP seun is top jong wetenskaplike | News24
DP seun is top jong wetenskaplike
=Malan Steenkamp, by die toestel waarmee hy aangewys is as die beste jong wetenskaplike by die Eskom nasionale expo in Johannesburg. Daar was 'n totaal van 17 000 inskrywings van regoor die land.
Malan Steenkamp, hoofseun van die HTS Daniel Pienaar, is onlangs in Johannesburg aangewys as die algehele wenner in die finale rondte van Eskom se nasionale expo vir jong wetenskaplikes.
"Wat die prestasie baie besonders maak is die feit dat daar ongeveer 17 000 deelnemers landwyd was wat aan die streeksuitdunne deelgeneem het," het Nico Claassen, skoolhoof van HTS Daniel Pienaar gesê.
Ná die streeksuitdunne is 570 deelnemers na die finale rondte in Johannesburg genooi. In die finale rondte is 360 projekte beoordeel en by sommige projekte was meer as een deelnemer betrokke.
By die prysuitdeling, ná die beoordeling, is die gesogte Dr. Derek Gray Memorial Award vir die algehele wenner aan Steenkamp oorhandig. Hy het 'n volle beurs vir ingenieurstudies aan die Universiteit van Pretoria ontvang.
Steenkamp is ook genooi na die internasionale jeug wetenskap-seminaar wat in Stockholm, Swede, gehou word vanaf 4 tot 11 Desember. Daarna sal hy ook die Nobel-prysuitdeling in Stockholm bywoon.
"Die konsep van Malan se inskrywing was 'n karretjie (Lightning Strom 2) wat met 'n lig en videokamera toegerus is. Dié karretjie kan via internet, vanaf enige plek in die wêreld beheer word om beeldmateriaal te neem. Dit word geaktiveer deur 'n rekenaar of selfoon," het Claassen verduidelik.
Dit is 'n ideale toestel om 'n ogie te hou oor belange terwyl jy elders is.
"Die personeel, leerders ouergemeenskap van DP is baie trots op hierdie uitsonderlike prestasie van Steenkamp. Veral omdat dit die eerste keer in die geskiedenis is dat hierdie toekenning aan 'n deelnemer gemaak is, wat die eerste keer aan die Expo deelgeneem het," het Claassen gesê.